Oud-Maties stem oor koshuiskarakter en transformasieUniversiteit van Stellenbosch ŉ Omstrede nuwe koshuisplasingsbeleid vir die Universiteit van Stellenbosch (US) sal na verwagting vanaand ŉ vol saal oud-Maties na ŉ buitengewone alumni-vergadering lok om daaroor te stem. Ingevolge die nuwe beleid word senior studente se verblyf in koshuise beperk, sal oud-Maties se kinders moeiliker in ŉ koshuis waar hul familie was plek kry en sal ras ŉ belangrike faktor wees in toelating tot koshuisverblyf. ŉ Vroeëre weergawe het bepaal dat slegs 45% van studente in koshuise Afrikaans as huistaal moes hê. Die buitengewone vergadering is byeengeroep ná ŉ mosie téén die koshuisplasingsbeleid deur meer as ŉ honderd oud-Maties verlede jaar. Volgens die voorsteller van die mosie, Willie Liebenberg, is die besondere koshuislewe “deel van die kulturele en intellektuele bates van die US,” maar gaan die nuwe beleid “ongetwyfeld die unieke karakter van die koshuislewe aan die US skaad.” In ŉ kettingbrief wat per e-pos versprei word, word oud-Maties aangemoedig om Liebenberg se mosie te steun, asook die wysiging wat hy vanaand aan die mosie gaan voorstel. Die wysigings behels dat die US gevra word om ŉ alternatiewe regverdige, nie-rassige en deursigtige beleid te formuleer. Volgens die voorgestelde wysiging aan die mosie is die US se nuwe koshuisplasingsbeleid onaanvaarbaar omdat dit: “1) vaag is en ontbreek aan betekenisvolle inhoud; 2) in die algemeen swak geformuleer en uiteengesit is; 3) alle betekenisvolle beleidsbevoegdhede rakende koshuisplasings aan universiteitsbestuur oordra; 4) indruis teen die US se verbintenis tot nie-rassigheid en die behoud van Afrikaans; en 5) ‘n ondeursigtige en onverantwoordbare koshuisplasingsproses tot gevolg sal hê.” ŉ Tweede mosie, voorgestel deur Wiaan Visser, ondersteun egter die “transformasie en gelykheidsdoelstellings van die koshuisplasingsbeleid.” Die US se studenteraad het gister in ŉ verklaring hul steun vir hierdie tweede mosie uitgespreek, maar na wat verneem word is daar onder koshuise groot ongelukkigheid oor die SR se besluit. Die Burger berig dat Wilgenhof, die universiteit se oudste koshuis, na aanleiding van ŉ besluit deur Wilgenhof se oud-inwoners, teen die koshuisplasingsbeleid gekant is. Op Facebook het ŉ ander koshuis, Huis Marais, se primarius teenoor inwoners bevestig dat hy sy stem dik sou maak by gisteraand se vergadering van primariusse. Oud-Maties wat vanaand om 19:00 by die vergadering in die Endler-saal van die US-konservatorium teenwoordig is, sal vir die mosies vír of téén die nuwe koshuisplasingsbeleid kan stem.